પૉડકાસ્ટના રેકોર્ડિઁગ કે તેના માટેની અન્ય જરૂરીયાતોથી વધુ અગત્યનું છે તમારા પોડકાસ્ટનું વિષયવસ્તુ. તમે શું કહેવા માંગો છો? અને એથી પણ વધુ અગત્યનું છે કે તમે પ્રાથમિક બે કે ત્રણ એપિસોડ કર્યા પછી પણ એટલા જ સમર્પિત અને ઉત્સાહી રહી શક્શો? પૉડકાસ્ટ એટલે ઑડીયો અને રેકોર્ડ કરવું ખૂબ સરળ છે, એમ સમજીને પૉડકાસ્ટ કરવું સૌથી મોટી ભૂલ છે. સામાન્ય બ્લોગિઁગ કે સોશિયલ મિડીયા કરતા પૉડકાસ્ટ ખૂબ અલગ અને અનોખુ માધ્યમ છે. પૉડકાસ્ટ મજેદાર અને રસપ્રદ માધ્યમ છે, જો તમે તેમાં સતત પૂરતું અને જરૂરી ધ્યાન આપી કામ કરો. નિશ્ચિત સયમાંતરે પૉડકાસ્ટ કરવું, સાંભળનારાઓને આગળના ભાગ સાંભળવાની ઉત્કંઠા જાગે એવી રીતે તેને પ્રસ્તુત કરવું અને સાંભળનારાની જરૂરીયાત સમજવી અને તેને પૂરી કરવી ખૂબ જ અગત્યનું છે, અને આ બધા માટે ખૂબ જ જરૂરી છે તમારા વિષયવસ્તુની વિશેષતા. એટલે વિષયવસ્તુની પસંદગીમાં ખૂબ જ કાળજી રાખશો..